รัฐบาลไทย-ข่าวทำเนียบรัฐบาล-กยศ. ชี้แจงกรณีลูกหนี้ตามคำพิพากษาผ่อนชำระแล้วเงินต้นไม่ลด
วันอาทิตย์ที่ 10 ตุลาคม 2564
กยศ. ชี้แจงกรณีลูกหนี้ตามคําพิพากษาผ่อนชําระแล้วเงินต้นไม่ลด
กยศ.ชี้แจงกรณีสํานักข่าวแห่งหนึ่งนําเสนอข่าวลูกหนี้กองทุนตามคําพิพากษาที่ผิดนัดชําระหนี้และถูกบังคับคดี โดยให้ผ่อนชําระหนี้เป็นรายเดือน แต่หลังจากผ่อนชําระมาระยะหนึ่งแล้วหนี้เงินต้นไม่ลดลงเลย ซึ่งกองทุนอยู่ระหว่างดําเนินการเสนอแก้ไข กม.ช่วยเหลือลูกหนี้
กองทุนเงินให้กู้ยืมเพื่อการศึกษา (กยศ.) ชี้แจงกรณีสํานักข่าวแห่งหนึ่งได้นําเสนอข่าวความเดือดร้อนของลูกหนี้กองทุน 2 ราย ซึ่งเป็นลูกหนี้ตามคําพิพากษาที่ผิดนัดชําระหนี้และถูกบังคับคดี โดยให้ผ่อนชําระหนี้เป็นรายเดือน แต่หลังจากลูกหนี้ผ่อนชําระมาระยะหนึ่งแล้วพบว่าหนี้เงินต้นไม่ลดลงเลย ซึ่งกองทุนอยู่ระหว่างดําเนินการเสนอแก้ไขกฎหมายเพื่อช่วยเหลือลูกหนี้กลุ่มที่ถูกดําเนินคดี
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา เปิดเผยว่า “จากการตรวจสอบข้อมูลของลูกหนี้ทั้ง 2 ราย พบว่า ผู้กู้ยืมรายแรกได้กู้ยืมเงินกองทุนตั้งแต่ปี 2541 มียอดหนี้เงินกู้ทั้งสิ้น 145,600 บาท เมื่อถึงกําหนดชําระหนี้ผู้กู้ได้ชําระหนี้เพียง 3 ครั้ง จํานวนรวม 4,480 บาท ต่อมาในปี 2551 กองทุนจําเป็นต้องดําเนินคดี ซึ่งผู้กู้ยืมได้มาทําสัญญาประนีประนอมยอมความที่ศาลโดยตกลงผ่อนชําระเป็นรายเดือนๆ ละ 1,600 บาท แต่หลังจากทําสัญญาประนีประนอมยอมความผู้กู้ยืมมิได้ผ่อนชําระหนี้ตามสัญญาประนีประนอมแต่อย่างใด ต่อมาหลังจากพระราชบัญญัติกองทุนเงินให้กู้ยืมเพื่อการศึกษา พ.ศ. 2560 มีผลใช้บังคับ กองทุนจึงได้ดําเนินการแจ้งหักเงินเดือนผู้กู้ยืมผ่านองค์กรนายจ้างเพื่อนํามาตัดชําระหนี้ที่ค้าง ปัจจุบันผู้กู้รายนี้มียอดเงินต้นคงเหลือ 144,498 บาท พร้อมดอกเบี้ยและเบี้ยปรับอีกจํานวนหนึ่ง
สําหรับผู้กู้ยืมรายที่ 2 ได้กู้ยืมเงินกองทุนตั้งแต่ปี 2539 มียอดหนี้เงินกู้ทั้งสิ้น 340,500 บาท เมื่อถึงกําหนดชําระหนี้ผู้กู้ได้ชําระหนี้เพียงครั้งเดียวในปี 2548 จํานวน 2,000 บาท ต่อมาผู้กู้ยืมได้เข้าร่วมโครงการไกล่เกลี่ยก่อนฟ้องในปี 2552 แต่ไม่ได้ชําระหนี้เลย จนกระทั่งปี 2561 ผู้กู้ยืมได้ทําสัญญาประนีประนอมยอมความที่ศาลโดยตกลงผ่อนชําระเป็นรายเดือนๆ ละ 6,900 บาท ซึ่งผู้กู้ยืมก็ไม่ได้ชําระหนี้แต่อย่างใด ต่อมากองทุนได้ดําเนินการหักเงินเดือนผู้กู้ยืมผ่านองค์กรนายจ้างเพื่อนําเงินมาตัดชําระหนี้ ปัจจุบันผู้กู้รายนี้มียอดเงินต้นคงเหลือ 338,500 บาท พร้อมดอกเบี้ยและเบี้ยปรับอีกจํานวนหนึ่ง ซึ่งเงินที่ได้รับจากการหักเงินเดือนของลูกหนี้ทั้งสองรายได้นํามาตัดชําระเบี้ยปรับและดอกเบี้ยก่อน แต่เนื่องจากมีการค้างชําระหนี้เป็นระยะเวลานานจึงส่งผลให้เกิดดอกเบี้ยและเบี้ยปรับค้างจ่ายจํานวนมากทําให้ยังตัดไม่ถึงยอดหนี้เงินต้น ซึ่งกองทุนอยู่ในระหว่างการพิจารณาหาแนวทางช่วยเหลือลูกหนี้กลุ่มที่ถูกดําเนินคดีในลักษณะนี้ ด้วยการเสนอขอแก้ไขพระราชบัญญัติกองทุนเงินให้กู้ยืมเพื่อการศึกษา พ.ศ.2560 เพื่อให้กองทุนสามารถดําเนินการปรับโครงสร้างหนี้หรือแปลงหนี้ใหม่กับลูกหนี้ตามคําพิพากษาของกองทุน ที่ไม่มีความสามารถในการชําระหนี้ตามคําพิพากษาได้ เพื่อเปิดโอกาสให้ผู้กู้ยืมสามารถตกลงผ่อนชําระหนี้ให้แก่กองทุน ในจํานวนและระยะเวลาที่สอดคล้องกับความสามารถในการชําระหนี้ได้ในอนาคต
ที่ผ่านมากองทุนได้กําหนดเงื่อนไขที่ผ่อนปรนในการชําระคืน โดยไม่คิดดอกเบี้ยในระหว่างการศึกษาและให้ระยะเวลาปลอดหนี้ 2 ปีหลังจากสําเร็จการศึกษาหรือเลิกการศึกษา โดยกําหนดอัตราดอกเบี้ยเพียง 1% ของเงินต้นคงเหลือ และให้ผ่อนชําระได้ 15 ปี กําหนดอัตราผ่อนชําระเงินต้นจากน้อยไปมากแบบขั้นบันได และเริ่มคิดดอกเบี้ยในงวดชําระปีที่ 2 เป็นต้นไป ดังตัวอย่างตารางการผ่อนชําระหนี้ 15 ปี จากเงินต้น 100,000 บาท ในปีแรกจะชําระเพียง 1,500 บาท หรือเดือนละ 125 บาท จนถึงปีสุดท้ายให้ผ่อนชําระ 13,000 บาท หรือเดือนละ 1,095 บาท หากมีการค้างชําระหนี้ กองทุนจะคิดเบี้ยปรับ 7.5% ของงวดที่ค้างชําระ
ทั้งนี้ กองทุนขอยืนยันว่ากองทุนเป็นหน่วยงานของรัฐที่ให้โอกาสทางการศึกษาเพื่อสร้างทุนมนุษย์และให้ความช่วยเหลือแก่ผู้กู้ยืมเงินที่ขาดโอกาสมาอย่างต่อเนื่อง โดยปัจจุบันกองทุนมิได้ใช้เงินงบประมาณแผ่นดินแต่ใช้เงินหมุนเวียนที่ได้รับชําระหนี้จากผู้กู้ยืมที่มีความรับผิดชอบในการชําระคืน เพื่อเป็นทุนหมุนเวียนส่งต่อโอกาสทางการศึกษาให้แก่นักเรียน นักศึกษารุ่นน้องต่อไป” ผู้จัดการกองทุนฯ กล่าวในที่สุด